Metrolid met skietwond in Durban gevind(Foto: SA Polisie) Die liggaam van ŉ metropolisiebeampte is vanoggend met ŉ enkele skietwond aan die kop in sy voertuig digby die ou lughawe op die N2 in Durban gekry. Kol. Thembeka Mbele, polisiewoordvoerder, het gesê die metrobeampte was nie aan diens nie. ŉ Geregtelike doodsondersoek word na die voorval gedoen. Dit was ŉ dodelike week vir polisiebeamptes. Maroela Media het vroeër berig lt.kol. Leroy Bruwer (49), ŉ speurder van die Valke, is Dinsdag vermoor in wat moontlik ŉ sluipmoordaanval kon wees. Bruwer, ŉ gesoute speurder, is in sy motor buite Mbombela (Nelspruit) met ŉ aanvalsgeweer doodgeskiet. In nog ŉ voorval is Thinandavha Stanley Mudau (52), ŉ polisielid verbonde aan die polisie se eenheid vir gesinsgeweld, kinderbeskerming en seksuele misdrywe in Thohoyandou, Sondag wreedaardig met ŉ panga doodgekap. Hy wou ŉ verdagte ondervra toe dié hom glo aangeval het. En in nog ŉ voorval het ŉ taxibestuurder ŉ Kaapstadse verkeersbeampte in Kensington doodgeskiet. Die beampte het die taxibestuurder vir ŉ verkeersoortreding in hegtenis geneem. Die bestuurder het die beampte op pad polisiestasie toe oorrompel en doodgeskiet.